4KM लंबी सुरंग का काम जुलाई से; 2025 में होगी पूरी, इंडियन आर्मी के लिए आसान होगी मूवमेंट
केंद्र शासित प्रदेश लद्दाख और हिमाचल प्रदेश को आपस में जोड़ने के लिए शिंकुला दर्रे पर दुनिया की सबसे ऊंची टनल बनेगी। यह टनल समुद्रतल से 16580 फीट की ऊंचाई पर बनाई जाएगी।
देश की सुरक्षा और सामरिक लिहाज से बेहद अहम लद्दाख को हिमाचल से जोड़ने के लिए शिंकुला दर्रे पर दुनिया की सबसे ऊंची टनल बनेगी। यह टनल समुद्रतल से 16580 फीट की ऊंचाई पर बनाई जाएगी। इसका निर्माण सड़क सीमा संगठन (BRO) करेगा।
केंद्र सरकार ने इस टनल के लिए 1681 करोड़ का बजट रखा है। 4.1 किलोमीटर लंबी शिंकुला टनल का निर्माण इसी साल जुलाई में शुरू हो जाएगा और इसे 2025 तक पूरा करने का लक्ष्य रखा गया है।
जम्मू-कश्मीर से अलग करके लद्दाख को केंद्रशासित प्रदेश बनाए जाने के बाद वहां से सालभर सड़क कनेक्टिविटी बनाए रखने के लिहाज से यह प्रोजेक्ट बेहद अहम है। केंद्र सरकार इसे जल्द से जल्द पूरा कराने के लिए गंभीर है।
12 महीने लेह-लद्दाख जा सकेंगे लोग
लद्दाख के भाजपा सांसद जमयांग छेरिंग नमज्ञाल ने बताया कि जोजिला टनल और हिमाचल प्रदेश के लाहौल स्पीति में बनी अटल टनल के बारे में सभी जानते हैं। शिंकुला दर्रे पर बनने वाली नई टनल इससे भी महत्वपूर्ण साबित होगी। शिंकुला टनल के बन जाने के बाद लेह लद्दाख सालभर पूरी दुनिया से सड़क मार्ग के जरिये जुड़ा रहेगा। अभी बर्फबारी के बाद यहां जाने वाले रास्ते बंद हो जाते हैं।
सांसद ने बताया कि लाहौल के दारचा से लद्दाख के पदुम निमु तक नई टनल बनेगी। इसे अगले तीन साल में पूरा कर लेने का टारगेट है। शिंकुला टनल बन जाने से जांस्कर के अधिकतर टूरिस्ट प्लेस कारज्ञा, पुरने, पदुम, जंगला, कारश, मुने में देश-विदेश के टूरिस्ट हर मौसम में पहुंच सकेंगे।
जांस्कर घाटी में टूरिज्म बढ़ेगा
भाजपा सांसद ने बताया कि मौजूदा समय में लेह-लद्दाख जाने के लिए पहला विकल्‍प जोजिला पास है, जो पाकिस्‍तानी सीमा से सटा है। दूसरा रास्ता बारालाचा पास है, जो चीन बॉर्डर से लगता है। यह दोनों ही रास्ते बर्फबारी में बंद हो जाते हैं। इसकी वजह से आर्मी को भी कई तरह की परेशानियां झेलनी पड़ती हैं।
ऐसे में अब लेह-लद्दाख जाने के लिए तीसरे विकल्प के रूप में शिंकुला दर्रे पर टनल बनाई जाएगी। नई टनल पाकिस्तान और चाइन बॉर्डर से दूर होगी। इस टनल के बन जाने के बाद लेह-लद्दाख के लिए आर्मी की मूवमेंट आसान हो जाएगी। आर्मी मूवमेंट की जानकारी दुश्मन देशों को भी नहीं लगेगी।
सांसद जमयांग छेरिंग नमज्ञाल ने कहा कि शिंकुला टनल बन जाने से लेह-लद्दाख की पदुम निमु जांस्‍कर घाटी 12 महीने लाहौल और बाकी दुनिया से जुड़ी रहेगी। उसके बाद जांस्‍कर वैली में टूरिज्म को भी बढ़ावा मिलेगा। यहां के लोगों की आर्थिक स्थिति मजबूत होगी। इस समय यहां न तो सड़कें है और न ही बिजली। इसकी वजह से इस इलाके के लोग बेहद मुश्किल हालात में जीते हैं। शिंकुला टनल बन जाने से पूरी जांस्कर घाटी में डवलपमेंट की शुरुआत होगी।